- Eg er veldig godt nøgd med innsatsen. Første dagen var det litt tungt, andre dagen var beina fine, og på avslutningsdagen gjekk det veldig lett, seier Sander.
Han starta UM med personleg rekord og femteplass på 3000 meter på fredag.
Tida, 9.00.5, heldt til personleg rekord og femteplass i det sterke selskapet. Stortalentet frå Aurland låg lenge på bronseplass, men mot slutten var beina tunge, og han måtte sjå to personar passera seg på dei to siste rundane.
Laurdag leverte han eit kjempeløp på 2000 meter hinder. Han gjekk i mål på tida 6.08.06, fekk sølv og sette ny aldersrekord i Sogn og Fjordane.
- I dag gjekk det veldig lett, seier 17-åringen frå Aurland rett etter målpassering.
Sander Sekkingstad Terum leverte eit knalløp frå start til mål. Han låg fint plassert på andreplass gjennom storparten av løpet.
- Etter tre rundar drog han som leia ifrå, og det vart ei luke både framover og bakover, seier Sander.
Mot slutten vart han pressa og passert, men tok att det tapte på dei siste 200 metrane og sikra seg sølvet.
Søndag leverte han nok ein aldersrekord. Denne gongen på 800 meter med tida 1.55.54. Tida heldt til femteplass i det sterke 21 løpar store feltet som romma alle dei beste i landet i årsklassen.
- Beina var lette i dag, seier Terum.
Han opna sterkt og låg på andreplass ved utgangen av første svingen.
- Då me starta på langsida kom fleire løparar opp på utsida og eg vart stengt litt inne, seier Sander.
Men den siste 300 meter spurten til aurlendingen måtte mange gje tapt for, og han passerte målstreken som nummer fem.
- Eg er nøgd med løpet søndag, og innsatsen i UM, seier Terum.
No står berre to tevlingar att av ein sesong der han har levert sterke prestasjonar, gong på gong. Om to veker er det UM i terrengløp. Truleg kjem han også til å delta på Stolzekleiven i Bergen.
Sogn hadde fleire deltakarar på UM som gjorde ein flott innsats. Martin Hollevik (15) frå Årdal var svært nær bronse i høgde då han gjekk over 1.65, men rivreglane gjorde at han enda på den forsmedelege fjerdeplassen. I lengde fekk han 5. plass med eit hopp på 5.69 meter.
Ole Petter Loftesnes (18) frå Syril leverte fin innsats i konkurranse med fleire eitt år eldre utøvarar. Han blei nummer fire 400 meter hekk med tida 58.99. På 110 meter hekk fekk han tida 16.75. Det heldt til femteplass.
På 2000 meter hinder i klasse 18/19 år blei det åttandeplass på Dag Einar Bøtun frå Vik med tida 6.39.88. Sigbjørn Bøtun, Vik, kom på plassen bak med 6.41.84. Dei to vart høvesvis nummer 18 og 19 på 3000 meter. Øystein Øyre, Syril, kasta spydet 43.46 meter og enda på tiande plass.